**DĖL ROKIŠKIO SENAMIESČIO PROGIMNAZIJOS STRUKTŪROS PERTVARKYMO**

2020 m. vasario 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 4 straipsnio 3 dalies 4 punktu, Lietuvos Respublikos švietimo įstatymo 44 straipsnio 4, 5 ir 6 dalimis, Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendruoju planu (aktuali redakcija), patvirtintu Rokiškio rajono savivaldybės tarybos 2016 m. balandžio 29 d. sprendimu Nr. TS-108 „Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“, Rokiškio rajono savivaldybės taryba n u s p r e n d ž i a:

1. Pertvarkyti 2020 m. birželio 30 d. Rokiškio Senamiesčio progimnazijos struktūrą ir likviduoti Kriaunų ikimokyklinio ir pradinio ugdymo skyrių.

2. Įpareigoti Rokiškio Senamiesčio progimnazijos direktorių:

2.1. raštu pranešti visiems Kriaunų ikimokyklinio ir pradinio ugdymo skyriaus mokiniams / vaikams ir jų tėvams (globėjams, rūpintojams) apie įstaigos struktūros pertvarkymą ne vėliau kaip per vieną mėnesį nuo šio sprendimo priėmimo dienos;

2.2. įspėti darbuotojus dėl jų atleidimo iš darbo, atlikti visus kitus su darbo santykiais susijusius juridinius veiksmus ir su jais atsiskaityti įstatymų numatyta tvarka ir terminais;

2.3. parengti naujos redakcijos Rokiškio Senamiesčio progimnazijos nuostatų projektą iki 2020 m. kovo 31 d. ir jį pateikti Švietimo, kultūros ir sporto skyriui.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO SENAMIESČIO PROGIMNAZIJOS STRUKTŪROS PERTVARKYMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – pertvarkyti Rokiškio Senamiesčio progimnazijos struktūrą ir likviduoti Kriaunų ikimokyklinio ir pradinio ugdymo skyrių bei įpareigoti Rokiškio Senamiesčio progimnazijos direktorių atlikti visus reikiamus veiksmus, susijusius su įstaigos pertvarkymu.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės (aktuali redakcija), patvirtintos Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrasis planas (aktuali redakcija 2019-12-20), patvirtintas Rokiškio rajono savivaldybės tarybos 2016 m. balandžio 29 d. sprendimu Nr. TS-108.

**Sprendimo projekto esmė.**

Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrajame plane (aktuali redakcija 2019-02-20) numatyta 2020 m. birželio 30 d. pertvarkyti Rokiškio Senamiesčio progimnazijos struktūrą ir likviduoti Kriaunų ikimokyklinio ir pradinio ugdymo skyrių. Skyriaus likvidavimas susijęs su vis mažėjančiu mokinių / vaikų skaičiumi jame. 2019–2020 m. m. Kriaunų skyriaus 1–4 klasėse mokosi 7 mokiniai, o ikimokyklinio ugdymo grupėje ugdosi 9 ugdytiniai. Vaikų skaičius pagal gimimo metus, kurių gyvenamoji vieta deklaruota Kriaunų seniūnijoje:

|  |  |  |  |  |  |
| --- | --- | --- | --- | --- | --- |
| 2014 m. | 2015 m. | 2016 m. | 2017 m. | 2018 m. | 2019 m. |
| 4 | 5 | 2 | 2 | - | 3 |

Esant tokiam vaikų skaičiui, nėra tikslinga ir racionalu išlaikyti Kriaunų skyrių. Sudėtinga įgyvendinti ugdymo planą ir užtikrinti ugdymo kokybę. Taip pat klasių komplektavimas neatitinka reglamentuojančių teisės aktų reikalavimų.

Likvidavus Kriaunų skyrių ikimokyklinio / priešmokyklinio amžiaus vaikams bus organizuojamas pavėžėjimas ir sudaryta galimybė ugdytis Laibgalių skyriuje. Šiame skyriuje veikia dvi grupės. Kriaunų skyriaus 1–4 klasių mokiniams bus organizuojamas pavėžėjimas į Rokiškio mokyklas.

Kriaunų skyriuje 2019–2020 m. m. yra: 0,3 pareigybės direktoriaus pavaduotojo ugdymui (1 darbuotojas); pedagoginių darbuotojų (mokytojai, ikimokyklinio grupės auklėtojai, logopedas) – 3,07 pareigybės (6 darbuotojai + 1 vaiko auginimo atostogose); kitų darbuotojų (virėjas, valytojai, sargai, darbininkas, aplinkos darbininkas, kūrikai) – 9,75 pareigybės (9 darbuotojai).

2020 metų savivaldybės biudžeto projekte Kriaunų skyriui numatyta skirti 122381 Eur (iš jų – 100319 Eur darbo užmokesčiui bei 36526 Eur mokymo lėšų).

**Galimos pasekmės, priėmus siūlomą tarybos sprendimo projektą:**

**teigiamos** – Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano įgyvendinimas (aktuali redakcija 2019-12-20), ugdymo kokybės užtikrinimas, racionalus savivaldybės lėšų naudojimas;

 **neigiamos** – nenumatyta.

**Kokia sprendimo nauda Rokiškio rajono gyventojams.**

Racionalus savivaldybės ir mokymo lėšų naudojimas bei ugdymo kokybės užtikrinimas.

**Finansavimo šaltiniai ir lėšų poreikis**.

Savivaldybės lėšų reikės atsiskaitymui su atleidžiamais iš darbo darbuotojais įstatymų numatyta tvarka.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vedėjo pavaduotoja Rita Elmonienė